**Srednjoškolci pozvani na BeSafeNet olimpijadu
„Boljim znanjem protiv katastrofa“**

*Europski i mediteranski sporazum o značajnim prijetnjama*(EUR-OPA Sporazum) najavio je online olimpijadu, **„*Boljim znanjem protiv katastrofa*“,** i pozvao na sudjelovanje  **srednjoškolce** iz 22 države članice. Natjecat će se u **poznavanju prirodnih i tehnoloških prijetnji** u pet tematskih područja: klimatska kriza, kulturna baština, pandemija, rušenje brana i rušenje/odron klizišta.

Učeničke timove na natjecanje prijavljuju srednjoškolski profesori, pod čijim će mentorstvom proći pripreme. Broj timova koji se natječu iz pojedine zemlje nije ograničen. Hrvatska je više puta sudjelovala, a najbolji rezultat postigao je „[Labin team](https://civilna-zastita.gov.hr/vijesti/uoci-besafenet-olimpijade-znanja-2022/5311)“, iz Srednje škole Mate Blažine iz Labina, koji se 2022. godine plasirao na drugo mjesto.

## BeSafeNet projekt

Olimpijada znanja održat će se 23. veljače 2024. godine, s početkom u 9 sati po srednjoeuropskom vremenu, dok se registracije za sudjelovanje primaju najkasnije pola sata prije početka, odnosno do 8.30 sati. Svi [materijali za učenje i pripremu](https://olympiad.besafenet.net/olympiad) dostupni su online. Uz obvezni test znanja natjecatelji mogu priložiti i esej, presudan za konačan plasman kod istog broja bodova više ekipa.

BeSafeNet projekt pokrenut je s ciljem podizanja svijesti o rizicima od velikih prirodnih i tehnoloških katastrofa kod djece školske dobi. BeSafeNet web-stranica namijenjena je školskoj djeci, učiteljima, administrativnom i tehničkom osoblju, obiteljima i lokalnim vlastima, kako bi se bolje upoznali s propisima, senzibilizirali na rizike, dodatno osposobili te na zanimljiv način, kroz igru, usvojili nova znanja i pravila ponašanja. Rezultat takvih nastojanja je i online olimpijada znanja, koja se održava šesti puta.

## EUR-OPA Sporazum

EUR-OPA Sporazum nastao je na inicijativu Vijeća Europe, međunarodne organizacije koju čini 46 država članica šire europske regije, sa sjedištem u Strasbourgu.

Glavni cilj EUR-OPA Sporazuma je jačanje i promicanje suradnje kako bi se poboljšala prevencija, zaštita i spremnost za slučaj velikih prirodnih ili tehnoloških katastrofa. Osim na političkoj, suradnja postoji i na znanstvenoj i tehničkoj razini, gdje posebnu ulogu imaju specijalizirani euro-mediteranski centri za razvoj projekata, na nacionalnoj i na regionalnoj razini. EUR-OPA Sporazum također je zaslužan za Euro-mediteranski protokol za prevenciju rizika u školskim ustanovama, za procjene specifične ranjivosti školskih objekata, što podrazumijeva sigurnost osoba, osposobljenost zaposlenika, izradu internih planova sigurnosti i dr.

**I ti možeš biti u pobjedničkom timu! Pridruži se izazovu – usvoji znanja!**

<https://besafenet.net/>

